આથી મુકેશભાઈના મૃતદેહને તેમના મુળ વતન પરનાળા લાવવામાં આવતા સમગ્ર ગામ ચોંધારા આસુંઓએ રડ્યું હતું. જ્યારે મૃતકની સ્મશાન યાત્રા પોલીસ બંદોબસ્ત વચ્ચે નીકળતા મોટી સંખ્યામાં લોકો જોડાયા હતા. આ બનાવની જાણ થતા મંગળવારે પ્રદેશ કોંગ્રેસ પ્રભારી રાજીવ સાતવેજી, કોંગ્રેસ પ્રદેશ પ્રમુખ અમિતભાઈ ચાવડા, જિલ્લા પંચાયત પ્રમુખ ચેતનભાઈ ખાચર વગેરેએ મૃતકના પરિવારની મુલાકાત લીધી હતી. બીજી તરફ સુરેન્દ્રનગર શહેરમાં દલિત આગેવાનોએ મોડી સાંજે દેખાવો કરી આવેદનપત્ર આપતા ભારેલા અગ્નિ જેવી સ્થિતિ જોવા મળી હતી. આ પ્રસંગે જિલ્લા કોંગ્રેસ અનુસૂચિત જાતિના ચેરમેન કિશોરભાઈ ચાવડા, બી. કે. પરમાર સહિતના આગેવાનો જોડાયા હતા. બીજીતરફ સુરેન્દ્રનગર જિલ્લાના દલિત યુવાનની હત્યા રાજકોટમાં થતા ગુજરાત બંધના એલાનની પોસ્ટ સોશ્યલ મિડિયા પર ફરી રહી છે.